**Malta**

Mae cyfraith cydraddoldeb ym Malta yn gymhleth ac yn wahanol i’r ddeddfwriaeth yn yr awdurdodaethau eraill sy’n cael eu cwmpasu gan yr Eglwys Fethodistaidd ym Mhrydain. Mae sawl darn gwahanol o ddeddfwriaeth cydraddoldeb yn gyfredol a Mesur Cydraddoldeb newydd arfaethedig.

Deddfwriaeth Gyfredol

Mae [Erthygl 45 Cyfansoddiad Malta](https://fra.europa.eu/en/law-reference/constitution-malta-15#:~:text=Country%3A%20Malta.%20Article%2045.%20%281%29%20Subject%20to%20the,in%20a%20discriminatory%20manner%20by%20any%20person%20) yn gwahardd unrhyw gyfraith, neu weithrediad unrhyw swydd gyhoeddus, sy’n gwahaniaethu ar sail “hil, haniad, barnau gwleidyddol, lliw, cred neu ryw” a chafodd ei diwygio gan [Ddeddf Rhif X 2014](https://legislation.mt/eli/act/2014/10/eng/pdf), a ychwanegodd “gyfeiriadedd rhywiol neu hunaniaeth rhywedd”.

Mae [Pennod 456 Deddf Cydraddoldeb i Ddynion a Menywod](https://legislation.mt/eli/cap/456/eng/pdf) yn cwmpasu gwahaniaethu o ran cyflogaeth, cyngor addysgol a gyrfaoedd, a banciau a sefydliadau. Mae gwahaniaethu yn anghyfreithlon ar sail:

* Cyfeiriadedd rhywiol
* Oedran
* Crefydd neu gred
* Tarddiad ethnig
* Hunaniaeth rhywedd neu fynegiant rhywedd
* Priodoleddau rhyw

Mae’r [Comisiwn Cenedlaethol ar gyfer Hybu Cydraddoldeb](https://ncpe.gov.mt/en/Pages/NCPE_Home.aspx) â [chyfrifoldeb o ran y ddeddf hon](https://ncpe.gov.mt/en/Pages/Rights_and_Obligations/Equality_Laws.aspx) sy’n cwmpasu’r ffurfiau dilynol o wahaniaethu:

* Gwahaniaethu uniongyrchol
* Gwahaniaethu anuniongyrchol
* Erledigaeth
* Aflonyddu (yn cynnwys aflonyddu rhywiol)
* Cyfarwyddyd i wahaniaethu

Mae gwahaniaethu mewn cyflogaeth yn anghyfreithlon hefyd yn unol â [Phennod 452 Deddf Cyflogaeth a Chysylltiadau Diwydiannol](https://legislation.mt/eli/cap/452/eng/pdf), sy’n ei gwneud yn anghyfreithlon i wahaniaethu ar sail:

* Statws priodasol
* Beichiogrwydd
* Rhyw
* Lliw croen
* Anabledd
* Ffydd grefyddol
* Barn wleidyddol
* Aelodaeth o undeb llafur

Fodd bynnag, mae’r ddeddf yn nodi nad yw’r rhestr hon yn gyflawn a bod unrhyw wahaniaethu yn anghyfreithlon os na ellir cyfiawnhau hynny mewn cymdeithas ddemocrataidd. Mae deddfwriaeth eilaidd [452.95 Triniaeth gyfartal mewn Rheoliadau Cyflogaeth](https://www.equalrightstrust.org/ertdocumentbank/equal%20treatment%20in%20employment%20-%20malta.pdf) yn darparu amddiffyniad hefyd ar sail tarddiad ethnig, cred grefyddol, anabledd, oedran, rhyw neu gyfeiriadedd rhywiol, ac yn cwmpasu gwahaniaethu uniongyrchol ac anuniongyrchol, aflonyddu (yn cynnwys aflonyddu rhywiol) a chyfarwyddyd i wahaniaethu.

Mae gwahaniaethu ar sail anabledd yn anghyfreithlon yn unol â dau brif ddarn o ddeddfwriaeth:

* [Pennod 210 Deddf Pobl ag Anableddau (Cyflogaeth)](https://www2019.ilo.org/dyn/natlex/docs/ELECTRONIC/17845/60711/F-1450680014/MLT17845%202015.pdf), sy’n nodi cwotâu ar gyfer cyflogi pobl ag anableddau mewn gwahanol waith
* [Pennod 413 Deddf Cyfleoedd Cyfartal (Pobl ag Anabledd)](https://www.equalrightstrust.org/ertdocumentbank/chapt413.pdf), sy’n ei gwneud yn anghyfreithlon i:
	+ ofyn i unigolyn anabl ufuddhau i ofynion sy’n afresymol
	+ drin unigolyn anabl yn wahanol oherwydd ei angen am gymorth ychwanegol neu angen am gymorth ychwanegol oddi wrth rywun arall

ac yn berthnasol o ran:

* Cyflogaeth
* Undebau llafur
* Addysg
* Hygyrchedd adeiladau, nwyddau, gwasanaethau a chyfleuster
* Llety

Mae [deddfwriaeth cydraddoldeb arall](https://humanrights.gov.mt/en/Pages/Laws_and_Policies.aspx) yng nghwmpas y [Gyfarwyddiaeth Hawliau Dynol](https://humanrights.gov.mt/en/Pages/default.aspx). Mae hyn yn cynnwys:

* [Pennod 567 Deddf Cadarnhau Cyfeiriadedd Rhywiol, Hunaniaeth Rhywedd a Mynegiant Rhywedd](https://humanrights.gov.mt/en/Documents/Affirmation%20of%20Sexual%20Orientation%2C%20Gender%20Identity%20and%20Gender%20Expression%20Act.pdf), sy’n gwneud therapi trosi yn anghyfreithlon.
* [Pennod 614 Deddf Cyd-fyw](https://humanrights.gov.mt/en/Documents/Cohabitation%20Act.pdf), sy’n ei gwneud yn anghyfreithlon i wahaniaethu yn erbyn rhai sy’n cyd-fyw o ran bod yn bâr priod, o ran tai, mamolaeth a hawliau gwaith teuluol eraill, gofal iechyd, pensiynau a gofal plant.
* [Deddf priodasau (Gwelliant) 2017](https://humanrights.gov.mt/en/Documents/Marriage%20Equality.pdf), sy’n darparu ar gyfer priodas rhwng unrhyw ddau oedolyn ond sy’n darparu ar gyfer swyddogion sefydliadau crefyddol sy’n dewis peidio â gweinyddu unrhyw fath o briodas na chydnabyddir gan y sefydliad crefyddol hwnnw.
* [Pennod 581 Deddf Trais a Thrais Domestig ar Sail Rhyw](https://humanrights.gov.mt/en/Documents/Gender-based%20violence%20and%20domestic%20violence%20act.pdf), sy’n ei gwneud yn anghyfreithlon i wahaniaethu trwy weithredu darpariaethau am drais domestig ar sail oedran, cred, tarddiad ethnig neu genedlaethol, cysylltiad â lleiafrif cenedlaethol, lliw croen, anabledd, cyfrifoldebau teuluol, beichiogrwydd, mynegiant rhywedd, hunaniaeth rhywedd, priodoleddau genetig, cyflwr iechyd, iaith, statws ffoadur, barn wleidyddol, perchnogaeth eiddo, cyfeiriadedd rhywiol neu briodoleddau rhyw, er hynny mae’n nodi nad ystyrir mesurau arbennig i amddiffyn grwpiau arbennig o agored i drais ar sail rhyw yn wahaniaethu.
* [Pennod 540 Deddf Hunaniaeth Rhywedd, Mynegiant Rhywedd a Phriodoleddau Rhyw](https://humanrights.gov.mt/en/Documents/Gender%20Identity%2C%20Gender%20Expression%20and%20Sex%20Characteristics%20Act.pdf), sy’n gwneud gwahaniaethu ar sail hunaniaeth rhyw yn anghyfreithlon o ran bod yn rhiant, priodas neu etifeddiaeth.

Bydd rhai o’r cyfreithiau hyn yn berthnasol i’r Eglwys Fethodistaidd, er enghraifft yn ei swyddogaeth yn cyflogi pobl. Er hynny, ni chaiff llawer o weithgareddau’r Eglwys Fethodistaidd eu cwmpasu ar hyn o bryd gan gyfraith cydraddoldeb ym Malta. At hynny, nid yw’r ffurfiau dilynol o wahaniaethu yn anghyfreithlon ym Malta, er eu bod mewn gweinyddiaethau eraill a gwmpasir gan yr Eglwys Fethodistaidd ym Mhrydain:

* Gwahaniaethu oherwydd cysylltiad
* Gwahaniaethu ar sail canfyddiad

Nid yw’r ffaith nad yw’r mathau hyn o wahaniaethu yn anghyfreithlon ym Malta yn golygu y dylent ddigwydd yn yr Eglwys Fethodistaidd, neu fod gwahaniaethu yn dderbyniol yn y meysydd hynny o fywyd yr eglwys nad ydynt yn cael eu cwmpasu gan ddeddfwriaeth cydraddoldeb ym Malta. Oherwydd hynny, cânt eu cwmpasu gan yr hyfforddiant hwn. Er hynny, byddwch yn ymwybodol, am nad ydynt yn anghyfreithlon, y gall gwahaniaethau fodoli o ran yr ymdriniaeth â sefyllfaoedd o’r fath ym Malta o gymharu â gweinyddiaethau eraill.

Deddfwriaeth Ddrafft

Cyflwynwyd mesur drafft, [Deddf Cydraddoldeb 2019](https://humanrights.gov.mt/en/Documents/Equality%20Bill.pdf), yn Nhŷ’r Cynrychiolwyr ym mis Gorffennaf 2019. Pe deuai honno’n gyfraith, fe fyddai’n dilyn yr un egwyddorion â’r ddeddfwriaeth cydraddoldeb sydd ym Mhrydain fawr, Ynys Manaw a Jersey, a’i gwneud yn anghyfreithlon i wahaniaethu ar sail priodoleddau gwarchodedig arbennig. Byddai hynny’n berthnasol i unrhyw sefydliad cyhoeddus wedyn ac fe allai fod yn berthnasol i fwy o weithgareddau’r Eglwys Fethodistaidd. Y priodoleddau gwarchodedig arfaethedig yw:

* Oedran
* Cred
* Lliw croen neu darddiad ethnig neu genedlaethol
* Cyfrifoldebau teuluol neu feichiogrwydd
* Statws teuluol neu sifil
* Mynegiant rhywedd neu hunaniaeth rhywedd
* Nodweddion genetig
* Cyflwr iechyd
* Iaith
* Cenedligrwydd
* Barn wleidyddol
* Eiddo
* Rhyw neu briodoleddau rhywiol
* Cyfeiriadedd rhywiol
* Haniad cymdeithasol

Byddai hyn yn ei gwneud yn fwy eang na’r ddeddfwriaeth cydraddoldeb yng ngweinyddiaethau eraill yr Eglwys Fethodistaidd ym Mhrydain, er na fyddai’n cwmpasu gwahaniaethu ar sail cysylltiad na chanfyddiad.

Mae’r [Eglwys Gatholig ym Malta wedi croesawu’r ddeddfwriaeth ddrafft](https://knisja.mt/wp-content/uploads/2020/03/THE-EQUALITY-BILL.pdf), er ei bod wedi awgrymu gwelliannau i egluro’r dadansoddiad o rai cymalau o ran gweithrediad sefydliadau crefyddol. Mae rhai grwpiau crefyddol eraill wedi ei gwrthwynebu. Nid yw’r Eglwys Fethodistaidd ym Mhrydain wedi mynegi safbwynt. Er hynny, nid yw’r Eglwys Fethodistaidd ym Mhrydain yn credu y dylai gwahaniaethu o’r fath ddigwydd yn yr Eglwys Fethodistaidd.

Bydd yr hyfforddiant hwn gan hynny’n amlinellu’r ffurfiau o wahaniaethu sy’n anghyfreithlon yng ngweinyddiaethau eraill yr Eglwys Fethodistaidd ym Mhrydain, na fyddem yn dymuno eu gweld yn yr Eglwys Fethodistaidd ym Malta, ac y gallent ddod yn anghyfreithlon pe byddai Mesur Cydraddoldeb 2019 yn cael ei gorffori yn y gyfraith.